Die Dionisia was ’n groot fees in Antieke Griekeland wat gehou is ter ere van die wyngod, Dionisos. Die belangrikste gebeure was die opvoering van tragedies en, van 487 v.C. af, komedies. Dit was die belangrikste fees naas die Panathenaia. Die Dionisia het eintlik uit twee verwante feeste bestaan: die Plattelandse Dionisia en die Stedelike Dionisia, wat op verskillende tye van die jaar plaasgevind het. Die Dionisia was aanvanklik ’n plattelandse fees in Attika waarmee die verbouing van rankplante gevier is. Dit was waarskynlik ’n baie antieke fees wat nie van die begin af met Dionisos vereenselwig is nie. Dié "Plattelandse Dionisia" is in die winter gehou, in die maand Poseideon (Desember tot Januarie). Die middelpunt van die fees was die pompe (πομπή), die optog waartydens fallusse (φαλλοί) deur falloforoi (φαλλοφόροι) gedra is. In die pompe was ook kaneforoi (κανηφόροι – jong meisies met mandjies), obeliaforoi (ὀβελιαφόροι – wat lang brode gedra het), skafeforoi (σκαφηφόροι – met ander offerandes), hydriaforoi (ὑδριαφόροι – wat houers water gedra het) en askoforoi (ἀσκοφόροι – met houers wyn).